google/wiki40b huggingface dataset:
Nye Takter

Nye Takter var en norsk musikkavis som kom med sitt første nummer, med Thorkil Lindskog som redaktør, og som solgte i hele 9 000 eksemplarer, i 1977. Fra 1978, da avisen begynte å komme ut månedlig, var Gerd Johansen redaktør. I motsetning til konkurrenten Puls, som i stor grad tok for seg amerikansk musikk, vendte Nye Takter seg først og fremst mot norsk og europeisk musikk.
Selv om Nye Takter i stor grad ble drevet på dugnad var økonomien svært svak. Dette gjorde at avisen i 1983 inngikk en avtale med Arbeiderbladet om distribusjon gjennom sistnevnte. Avisen ble samtidig tynnere, men kom nå ut hver 14. dag, fra 1985 ble det et ukebilag, samtidig som det ikke lenger ble mulig å kjøpe Nye Takter for seg selv. Denne ordningen ble opprettholdt til Nye Takter i 1988 også ble underlagt Arbeiderbladet redaksjonelt og gjort til en del av avisa. Nye Takter er, den dag i dag, navnet på Dagsavisens musikksider.
Mens det kom 61 utgaver av Nye Takter før samarbeidet med Arbeiderbladet ble inngått, kom Nye Takter som bilag til Arbeiderbladet 228 ganger før det ble en del av selve avisen.
Blant personene som har vært innom Nye Takter kan nevnes Geir Rakvaag, Knut Nærum, Christopher Nielsen, Odd Arvid Strømstad, Arnfinn Christensen, Helge Krabye, Jostein Pedersen, Torgrim Eggen, Kjetil Rolness, Arne Berg, Willy B., Espen A. Hansen, Anders Giæver, Tone Sutterud, Arne Svingen, Denis Decay og Fin Serck-Hanssen.
Eternal Flame Falls

Eternal Flame Falls er en liten foss i Shale Creek Preserve som ligger i Chestnut Ridge Park in New York. Fossen er omkring 10 meter høy og ligger i en kløft. Shale Creek er en bekk som renner inn i Eighteenmile Creek som igjen renner inn i Eriesjøen. 
Ved bunnen av fossen finnes en naturlig flamme inne i en grotte. Variasjoner i gasstrykket fører til at flammen endrer seg hele tiden. Flammen er synlig året rundt. Flammen kan være liten og varer ikke alltid lenge hvis det er mye vind og vann i fossen, men den tennes da igjen av de besøkende. Flammen har eksistert lenge og ble oppdaget av indianerne.
Veien frem til fossen er åpen for publikum. Det er en vedlikeholdt, men ikke merket sti på sydsiden av Chestnut Ridge Park. 
Flammen er omtalt i boken Secret Places av Bruce Kershner. I boken tilbakeviser Kershner en vanlig lokal fortelling om at det er sett alver på stedet.
Shimomuraia

Utseende

Middelsstore, slanke, blanke, røde trebukker, antennene kraftige og sagtakkede.

Levevis

Larvene utvikler seg trolig i død ved, men det synes ikke finnes noe sikker informasjon om dette. Utviklingen tar gjerne minst to år. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er kjent fra Sulawesi, kanskje også fra Laos.
Snowflake Records

Snowflake var et norsk plateselskap, drevet av blant annet musiker og produsent Leif Hemmingsen, dels i samarbeid med Georg Keller.  Snowflake var med på etableringen av FONO (1980).
Guro Sandsdalens litteraturpris

Guro Sandsdalens litteraturpris var en norsk litteraturpris som ble utdelt årlig fra 2003 til 2010 til norske barne- og ungdomsbokforfattere som skriver på nynorsk.
Prisen ble innstiftet i 2002 til minne om forfatteren Guro Sandsdalen (1916-2000), og ble første gang utdelt i 2003. Etter Sandsdalens død ble det opprettet et minnefond som skulle brukes til prispenger fram til fondet var oppbrukt, noe det var etter utdelingen i 2010. Prisen ble administrert av Det Norske Samlaget.
Hans Nansen

Bakgrunn

Hans Nansen gikk på den lokale tyske skrive- og regneskolen og da hans far døde da han var 15 år gammel, trådte hans onkel inn som forsørger og betalte utdannelsen.

Karriere

Etter noen års forløp kom Nansen med på en ekspedisjon til Kolahalvøya i Russland og dette var hans første, men ikke siste tur til Russland. Hans gode evner til å lære nye språk raskt og godt fikk ham senere til å bli ansatt i statsforvaltningen som tolk. 
Hans Nansen ble berømt for sine mange reiser. I 1620 ble han tilbudt arbeide hos den gamle kjøpmann og borgermester i København, Mikkel Vibe. Hans Nansen seilte hver sommer fra 1621 til 1636 til Island og om vinteren sto han for salget av de varene han hadde brakt med seg derfra. 
I årene 1639–1648 var han forvalter for det Islandske Kompagni og samlet seg etter hvert en betydelig formue. I 1653 døde Mikkel Vibe og etter kong Frederik IIIs ønske ble Hans Nansen utnevnt til borgermester i København.
 
I 1650-årene utga Nansen sine oppdagelsesbøker, som ble en stor suksess og han ble en kjent skikkelse. Hans beste og mest ettertraktede verk var Compendium Cosmographicum.
Kort før krigen med Sverige fikk Hans Nansen atskillige klager fra borgerne og han måtte til slutt gi borgerne det de ville ha, noe som endte med at Nansen måtte betale 18.000 riksdaler til bedre forpleining, kloakker og lønn til de arbeiderne som ryddet veiene for ekskrementer. Under svenskekrigene ble Nansen en stor mann i København og fikk gjenreist borgernes tro på en dansk seier. Ved stormen på København lyktes det ham for første gang i hans liv å avfyre skudd med en pistol og han traff en svensk korporal i ryggen. Etter avslutningen på svenskekrigene og eneveldets begynnelse falt Hans Nansens ry, men han oppnådde allikevel å være borgermester til den dag han døde. 
Hans Nansen ligger begravet i Helligåndskirken i København, og har fått oppkalt en gate etter seg i samme by. Polarforskeren Fridtjof Nansen var etterkommer av Hans Nansen.
Tunku

Tunku eller tengku er en kongelig tittel som benyttes i enkelte malaysiske stater og som tilnærmet tilsvarer prins og prinsesse. Tittelen benyttes foran navnet eller alene, som en tiltaleform. Den benyttes i Malaysia ikke for regjerende monarker, som bærer tiltales tuanku (Deres Majestet).
I Aceh i Indonesia benyttes tengku som tittel for religiøse tjenestemenn, eksempelvis Tengku Imam Meunasah, som betyr «leder for moskeen».
Som du ser meg

Handling

Tre mennesker med hver sine særegenheter rammes hardt i det de blir tvunget til å foreta valg de ikke ønsker å ta. Det som kan virke trivielt i den enes liv, kan utløse en eksistensiell krise i den andres liv.

Produksjon

Produksjonsselskapet Motlys AS fikk kr. 8 645 000 i statlig produksjonstilskudd til filmen. Filmens arbeidstittel var Hjelp.
Avenged Sevenfold (album)

Promosjon og bakgrunn

17. august, to måneder før utgivelsen av album la bandet ut sporlisten til albumet på deres YouTube kanal, og mobiltjeneste, A7X mobile. Senere samme måned ble det også lagt ut et to minutters klipp av deres først singel fra albumet, Critical Acclaim. 28. august ble singelen lagt ut for nedlastning på iTunes Store.
Før utgivelsen av albumet startet Avenged Sevenfold en dokumentar på internett delt opp i episoder. I episodene fikk man se forskjellige scener fra innspillingen av albumet. Wolfie the Fox var også en karakter som viste seg mye i disse episodene. Wolfie er en maskot/dukke som i dokumentaren er produsent av albumet. Episodene ble lagt ut i en tidsperiode fra 24. august til 19. oktober.
En siste trailer for albumet ble lagt ut på bandets YouTube kanal elleve dager før utgivelsen av albumet. I traileren får vi nok en gang se forskjellige klipp fra innspillingen, skrivingen og produsering en av albumet. Videoen inneholder også forskjellige fraser fra "Wolfie the Fox", mens Critical Acclaim går i bakgrunnen.
Måneden før utgivelsen var veldig travel for bandet. Den begynte med M. Shadows og Synyster Gates sitt intervju med Kerrang! den tredje oktober, hvor de svarte på mange spørsmål angående albumet. Samme dag ble en live-fremførelse av singelen, Almost Easy publisert på nettet. Senere samme måned fremførte bandet Scream på Scream Awards på Spike TV. På reklame-introen og outroen til programmet kan en også høre vokalist, M. Shadows synge «You know I make you wanna scream» som for øvrig er hentet fra refrenget til sangen. Innringerradioprogrammet, Loveline radiodebuterte også sangene Afterlife og Almost Easy da M. Shadows og The Rev var gjeste-verter.
Noen dager før utgivelsen lakk en nettside noen smakebiter fra det nye albumet, noe som resulterte i at Warner Bros. saksøkte nettsiden. Bare dager etter dette igjen la Warner Bros. ut sangen Gunslinger på nettet for promosjon. Rett før utgivelsen lakk albumet ut på diverse fildelingsnettverk. Det spekuleres i om lekkasjen spredde seg fra Tyskland, hvor det ryktes om at noen ungdommer la ut albumet på nettet.
Tre dager før utgivelsen introduserte Keyclub en animert kortfilm til sangen A Little Piece of Heaven. Avenged Sevenfold promosjonsturne begynte 29. oktober og hadde gjesteopptredener fra Black Tide og Operator. Den 30. oktober ble Avenged Sevenfold gitt ut i alle butikker.

Mottakelse

Albumet har generelt sett fått positive, men også enkelte veldig negative anmeldelser. Musikkblader som Kerrang! og Metal Hammer har gitt albumet deres nest høyeste karakter. Radiostasjonen Q101.1 intervjuet også bandet ganske nære utgivelsen av bandet. Selv om albumet har introdusert noen nye klassikere som for eksempel, A Little Piece of Heaven og Critical Acclaim har bandet også blitt kritisert av enkelte fans for å ha skiftet stil.
Billboard, som har gitt albumet en av dets mer positive anmeldelser skriver at albumet virker mer preget av forskjellige typer musikk enn det deres tidligere album har vært, Afterlife og A Little Piece of Heaven blir trukket frem som eksempler.
Tuanku Jafaar gasskraftverk

Tuanku Jafaar gasskraftverk er et varmekraftverk i Port Dickson i delstaten Negeri Sembilan i Malaysia. Det har en installert produksjonskapasitet på 715 MW fordelt på 1 blokk á 2+1 gassturbiner med kogenerasjon. Det er under planlegging ytterligere en 750 MW-blokk, med planlagt fullkapasitet på 1 500 MW. Teknologien er levert av bl.a MHI og Toshiba.
Brenselkilden er primært naturgass. Anlegget startet som oljekraftverk i 1969 og ble ombygd til gasskraftverk med driftsstart i 2005, men ble fornyet i 2009. Operatør er et lokalt selskap, Tenaga Nasional Berhad. Anlegget leverer også fjernvarme.
I tilknytning til dette kraftverket ligger også Port Dickson gasskraftverk på 440 MW.
Bonnie

Bonnie, Bonny eller Bonne er et vanlig brukt fornavn for kvinner i engelsktalende land. Det kommer fra det skotske ordet «bonnie» som betyr «pen, attraktiv», som i seg selv er avledet fra mellomfransk bonne «god» som en måte å beskrive en lyshåret, god og vakker pike. Det er i sin tur avledet fra det latinske ordet «bonus» som betyr god. Navnet kan også brukes som et kjælenavn for Bonita. Bonnie er ofte brukt som et klengenavn eller en form for kjærtegn til en elsket.
Kvinnenavnet Bonnie er dannet av det franske ordet bonne som betyr god. Navnet ble først populært i Skottland, nå er det ganske vanlig selv i USA. Bonnie er også et skotsk adjektiv og betyr omtrent søt eller vakker.
Den 31. desember 2014 fantes det totalt 668 kvinner folkeregistrert i Sverige med navnet Bonnie, hvorav 509 bar det som tilltalenavn.
Navnedag mangler.

Kulturelt

Det er fonetisk relatert til mange østlige tradisjoner slik som Bon i Tibet, den antikke religionen forutgående for buddhismen, og Bon Festival i Japan
Bonnie er hovedperson i den skotske folkevisen «My Bonnie Lies over the Ocean». Den ble covret av The Beatles et år etter deres dannelse i 1961, og oppnådde topplassering på #5 på en tysk liste.
Orangutangen Bonnie var kjent for sine musikalske evner, nemlig plystring.
Albert Lebrun

Bakgrunn

Lebrun kom fra en bondefamilie. Han utdannet seg til gruveingeniør i Vesoul og Nancy. Han var opprinnelig gruveingeniør og lærer ved École des hautes études commerciales. Han forlot sitt fagfelt da han var 29 år og gikk da inn i politikken.

Politiker

Han tilhørte i perioden 1900–1920 deputertkammeret, var koloniminister 1911–1912 i Joseph Caillaux' regjering, i Raymond Poincarés regjering 1912–1913, i Gaston Doumergues regjering 1913–1914 samt i Georges Clemenceaus regjering i 1917. 
Fra 1918 til 1919 var han minister for de befridde områdene i Clemenceaus regjering.
Han var medlem av senatet 1920–1932, dets visepresident 1926-31 og senatets president 1931–1932. 
Etter mordet på Paul Doumer måtte det finnes en ny president. Det ble gjort forsøk på å finne en kandidat som kunne aksepteres av både høyre- og venstresiden. Valget falt på Lebrun, som fikk 633 av 826 avgitte stemmer. Lebrun var ellers en utpreget høyremann som politisk stod Poincaré nær.

President

Han var Frankrikes president og fyrste av Andorra 1932–1940. Han ble erstattet av Philippe Pétain da Frankrike inngikk våpenhvile med Tyskland i 1940, men offisielt gikk han aldri av.
Den 9. august 1944, da de allierte gjenopprettet den franske regjering, møtte Lebrun Charles de Gaulle og anerkjente generalens lederskap, og forklarte at han ikke hadde kunnet fratre som president fordi Nasjonalforsamlingen var blitt oppløst etter det franske nederlaget og da hadde han ingen lovlig instans som kunne ta imot hans avskjed.
Etter krigen levde Lebrun som pensjonist. Han døde av lungebetennelse i Paris den 6. mars 1950 etter lengre tids sykdom.
Water Stories

Water Stories er et musikkalbum med Ketil Bjørnstad, utgitt i 1993. På albumet er musikere som Terje Rypdal, Jon Christensen, Per Hillestad og Bjørn Kjellemyr med.
Knole House

Knole House er en herregård ved byen Sevenoaks i det nordvestlige Kent i England. Den er omgitt av en stor rådyrpark, Knole Park. Interiøret fra det 17. århundre er svært godt bevart, i motsetning til i mange andre engelske herregårder hvor det ble foretatt renovasjoner i det 18. århundre. Parken er også i svært god forfatning, bortsett fra at mange trær ble ødelagt under en kraftig storm i 1987.
Huset ble bygget av Thomas Bourchier, erkebiskop av Canterbury fra 1456 til 1486. Han døde i huset, som etterpå ble testamentert til Canterbury erkebispedømme. Mellom 1486 og 1538 bygde erkebiskopene på en borggård, i dag kjent under navnet "Green Court". I 1538 tok Henrik VIII huset fra erkebiskop Thomas Cranmer.
I 1566 ble Knole anskaffet av Thomas Sackville, fetteren til Elisabeth I. Hans etterkommere bor fortsatt der. En av disse var forfatteren Vita Sackville-West, hvis bok Knole and the Sackvilles (1922) regnes som en klassiker i litteraturen om engelske herregårder. Hennes venninne Virginia Woolf skrev Orlando etter inspirasjon fra huset og Sackville-familien.
Huset eies av National Trust, og mange av rommene er åpne for publikum. Blant det som er utstilt er møbler og tekstiler fra det 17. århundre, og portrettet malt av blant annet Van Dyck, Thomas Gainsborough, Peter Lely, Godfrey Kneller og Joshua Reynolds. Flere gjenstander fra den engelske renessansen er unike.
BLT

En BLT er en type sandwich. Navnet kommer av de tre hovedingrediensene bacon, lettuce (salat) og tomato (tomat). Den kommer opprinnelig fra USA.
Ved siden av de tre hovedingrediensene er det vanlig å ha på en dressing basert på majones. Avokado og ost kan også brukes på en BLT.
Sverre Andersen

På landslaget

Sverre Andersen debuterte som målmann på G19-laget 30. juni 1954 i en kamp mot Danmark i Odense. Den 19. september samme år debuterte han på M21-laget mot Sverige. Han spilte totalt tre kamper på M21-laget. Den 26. august 1956 debuterte han på A-laget mot Finland som endte 1–1. Han spilte totalt 41 A-lagskamper for Norge. Siste kampen var mot Polen den 9. juni 1968 der Norge tapte 1–6.

Nordenslaget

Han spilte også kamp for Nordenslaget mot resten av Europa.

Trenerkarriere

Andersen var også trener for Viking i flere sesonger. Han var første gang trener for Vikings A-lag i 1960, senere i perioden 1966–1970, i 1973 og høsten 1985. I 1973 trente han Viking til seriegull. I tillegg til dette var han også keepertrener for Viking en sesong og flere sesonger trener for Vikings juniorlag.
Mimophrissoma

Utbredelse

Arten er bare kjent fra Malawi.
Axel Rosenkrantz

Rosendal

Rosenkrantz delte ikke sine brødres eventyrlyst, og han var heller ikke skikket for et liv i krigstjenesten. Det lyktes ham derimot å føre Rosendal inn i en solid periode ved å innfri hele baroniets gjeld, som faren hadde stiftet. Han innløste også en del av allodialgodset, innkjøpte flere gårder, satte Kvinnherad kirke i stand og forbedret hovedbygningen på Rosendal. Fra 1696 til 1697 var han fullmektig i Bergen stiftamt, og fra 1697 til 1702 amtmann i Bergenhus.

Ekteskap

I 1709 inngikk han ekteskap under sin stand med en prestedatter fra Stavanger, Anne Christine Jensdatter Gjødesen (1669-1750). Som morgengave forærte baronen henne et nattbord av sølv og et smykke med rosensenstener. Paret fikk to døtre som døde som små, hvorfor den mannlige linje utdøde og Rosendal tilfalt kongen ved baron Axels død i 1723. Han ble begravet i Rosenkrantzenes kapell ved Kvinnherad kirke, hans hustru kom senere til å ligge ved siden av ham.

Ettermæle

Han hadde vært en god begersvinger og festlig vert, og skal ha dødd etter en solid fest. Den økonomiske fremgangen Rosenkrantz hadde kunnet fremvise var tilkommet på bekostning av strenghet og hårdhet overfor bøndene. Hverken de eller prestene hadde derfor noe godt å si om hans ettermæle.
Katolikos av Aghtamar

Katolikos av Aghtamar var en av fire biskoper i den armenske apostoliske kirke som innehadde kirkens høyeste tittel, katolikos. Katolikatet eksisterte fra 1113 til 1916 og hadde sitt sete på øya Aghtamar (armensk Աղթամար, tyrkisk Akdamar) i Vansjøen (dagens Tyrkia).
Aghtamar hadde allerede fra 927 til 947 vært sete for katolikos av hele Armenia. Opprettelsen av et eget katolikat på Aghtamar skjedde i 1113 ved at David Thornikian ble ordinert som motkatolikos til Grigor III Pahlavuni, den nyvalgte katolikos av hele Armenia (den gang med sete i Dzamendav i Kilikia). Grunnleggelsen var altså skismatisk, og David ble ekskommunisert. På 1400-tallet ble konflikten mellom katolikatene bilagt. Katolikos av Aghtamar ble anerkjent av de andre katolikoiene (av Edzjmiatsin, Kilikia og Aghvank), samtidig som han aksepterte katolikos av Edzjmiatsin som den armenske kirkens overhode.
Før den første verdenskrig omfattet katolikatet Aghtamar to bispedømmer med ca. 270 menigheter og 95 000 medlemmer. Under første verdenskrig, i 1915, ble munkene på øya drept og katedralen ble påført betydelige skader, og i 1916 ble katolikatet opphevet offisielt av den osmanske regjeringen.  Katedralen fortsatte å forfalle gradvis fram til andre verdenskrig, men ble senere fullstendig restaurert av tyrkiske myndigheter og åpnet som et museum i 2007. Armenere har siden da fått tillatelse til å bruke museet til religiøse seremonier ved spesielle anledninger.
Martin J-40

Bakgrunn

Jumbogitarer er historisk resultatet av ønsket om mer lyd enn den tradisjonelle konsertgitaren dreadnought ga. Gitartypen ble opprinnelig utviklet av Gibson.
Hanna Astrup Larsen

Biografi

Hanna Astrup Larsen var datter av teologen og skolemannen Peter Laurentius Larsen fra Kristiansand og Ingeborg Astrup. Hun fikk en solid utdannelse og studerte både engelsk og norsk språk. Hun oversatte flere bøker og skrev en biografi om Knut Hamsun på engelsk i 1922. I 33 år arbeidet hun American Scandinavian Foundation og var mangeårig redaktør av American-Scandinavian Review.
Pittsburgh

Historie

Byen er grunnlagt av general John Forbes og oberstløytnant George Washington i 1758 etter at de satte igang med byggingen av Fort Pitt et lite stykke fra det ødelagte Fort Duquesne, som franskmennene hadde holdt i krigen mot franskmenn og indianere. Det nye fortet fikk navn etter den britiske Secretary of State William Pitt den eldre. Byen fikk derav navnet "Pittsborugh". Fra 22 April, 1794 ble dagens skrivemåte offisielt tatt i bruk, selv om det var i bruk tidligere også. General Forbes var skotsk, så det kan tenkes at Pittsburgh hadde samme uttale som en skotte vil uttale Edinburgh (Edinbrah – Pittsbrah – /ˈpɪtsb(ə)rə/ (PITS-brə eller PITS-bə-rə)).
Vern for eldre

Vern for eldre er et norsk kommunalt tilbud til eldre over 62 år. Tjenesten skal hjelpe eldre som står i fare for eller er utsatt for overgrep. Oslo, Bærum og Trondheim har Vern for eldre-tjenester.
Tilbudet er gratis, og den som gjør bruk av tilbudet kan være anonym. Alle som jobber i Vern for eldre har tausthestplikt. I 2008 opprettet Helsedirektoratet en nasjonal kontakttelefon som driftes av Vern for eldre i Oslo kommune.
I Oslo er det 87 273 eldre over 62 år (2010). I denne aldersgruppen blir ca. 6 prosent utsatt for vold og overgrep. Gjennom ressurssenteret Vern for eldre jobber man sammen med den eldre for å finne frem til hvordan den vanskelige situasjonen kan løses, gi råd og veiledning, samordne hjelpetiltak og opprette samarbeid mellom hjelpeinstanser.
The Fight for Freedom

Handling

Filmen åpner i en by på grensen til Mexico, hvor en gruppe lokale spiller poker i en saloon. En av spillerne blir tatt i å jukse, og blir skutt av en av de andre spillerne, en mexicaner som heter Pedro. I bråket som oppstår blir Pedro skadet mens han rømmer fra saloonen. Sheriffen blir tilkalt, og finner Pedro i sitt hjem før han også blir skutt og drept. Mens Pedro gjemmer seg blir hans kone Juanita arrestert, mistenkt for å ha drept sheriffen. Pedro redder henne fra fengselet og de to setter ut mot grensen til Mexico. De blir stoppet av en gjeng fra byen, og Juanita blir drept mens filmen avsluttes med at Pedro blir arrestert og tatt med tilbake til byen.

Regissørrollen

Filmen sies å være regissert av Griffith, men American Film Institute kan ikke bekrefte det.  The Fight for Freedom ble gitt ut tre dager etter hans debut som regissør, The Adventures of Dollie og tre dager før en annen film som han regisserte, The Tavern Keeper's Daughter. Selv om American Mutoscope and Biograph Company var kjent for korte produksjonstider er det mulig at selv om Griffiths hadde en rolle i filmproduksjonen ble den regissert av noen andre.
Modellteater

Modellteater (også kalt papirteater) er en form for figurteater. Modellteateret består av en flat teatermodell i miniatyrformat egnet til å sette på et bord. Denne modellen er ofte i papir eller papp, og kan som regel foldes ut slik at det dannes et scenerom, der kulisser og figurer kan plasseres i ulik avstand fra sceneåpningen. Betegnelsen modellteater/papirteater brukes både om selve den fysiske teaterkulissen, og om teaterformen som sådan. 
Det første modellteateret ble trykt i England av William West i 1811.  
I Norge var modellteateret særlig populært på begynnelsen av 1900-tallet. Både Henrik Ibsen, Sigrid Undset og Gabriel Scott har fortalt om at de lekte med modellteater som barn.
Prosessrett

Prosessrett er de rettsregler som gjelder for domstolsprosesser. Prosess er i juridisk forstand en betegnelse for det rettsområdet som gir regler om føring av saker ved en domstol eller annet tvisteløsningsorgan. Man skiller mellom straffeprosess, som er regler som blir anvendt i straffesaker, og sivilprosess, som brukes i sivile tvister.
Europaveien (Oslo)

Europaveien er en vei i Oslo, bydel Østensjø. Den går fra Svartdalsveien, via Ryenkrysset og til den løper sammen med Enebakkveien ved Røsedal mellom Lambertseter og Langerud. Fra Ryenkrysset til samløpet med Enebakkveien, er dette en del av E6 med fire kjørefelt. Ved Klemetsrud tar Enebakkveien av igjen mot øst som fylkesvei 155, mens E6 fortsetter i bro over Ljabruveien og sørover mot grensa til Ski.